MONITOR EXTERN Nr. 5

 

1. Aspecte recente privind desfăşurarea războiului împotriva terorismului internaţional 

 

Preşedintele american, George W. Bush, a declarat, la 18 februarie a.c., în cadrul întâlnirii cu premierul japonez, Junichiro Koizumi, cu prilejul vizitei oficiale pe care a efectuat-o în Japonia, că doreşte o soluţionare “paşnică” a diferendului cu Irakul, Iranul şi Coreea de Nord, dar că “toate opţiunile rămân deschise”.

“Am prezentat toate opţiunile posibile”, a afirmat George W. Bush, în timpul unei conferinţe de presă. “Dorim, totuşi, să rezolvăm problemele cu Irakul, Iranul şi Coreea de Nord, într-o manieră paşnică”, a adăugat preşedintele american.

În discursul rostit recent, liderul american a nominalizat cele trei ţări, estimând că alcătuiesc “axa răului”, formulă care a provocat nelinişte printre aliaţii europeni ai Statelor Unite. 

În ceea ce priveşte Irakul, Statele Unite au anunţat, din nou, faptul că actualul status quo al acestei ţări nu poate fi acceptat, dar au precizat că un atac militar american împotriva ei nu este iminent. “Vă pot asigura că preşedintele George W. Bush nu a luat nici o decizie în vederea utilizării forţei împotriva Irakului”, a declarat consilierul american pentru securitate naţională, Condoleezza Rice. 

“Liderul american a afirmat foarte clar că Saddam Hussein reprezenta o problemă înainte de 11 septembrie şi continuă să fie un pericol. Status quo-ul Irakului nu poate fi acceptat”, a subliniat C. Rice, adăugând că “preşedintele irakian, Saddam Hussein şi-a atacat vecinii de două ori şi şi-a gazat propriul popor”. “Este un regim rău, iar lumea ar fi mult mai bună şi mai sigură dacă nu ar mai exista acest regim”, a mai spus consilierul american.

Secretarul american de stat, Colin Powell, afirmase anterior turneului preşedintelui american în Asia că această opţiune pentru un nou război nu a fost luată în calcul pentru moment. “Consilierii preşedintelui nu au prezentat nici un plan de atac şi nici o opţiune militară”, a declarat şeful diplomaţiei americane. 

Condoleezza Rice a confirmat, totuşi, faptul că Statele Unite iau în calcul posibilitatea înăspririi sancţiunilor împotriva Irakului, iar acest aspect va fi examinat, în mai 2002, de Consiliul de Securitate al Naţiunilor Unite. “Credem că este important să înăsprim sancţiunile impuse Irakului, ceea ce ar pune sub presiune regimul irakian. Sancţiunile vor fi concepute astfel încât Irakul să nu îşi poată procura arme de distrugere în masă şi echipamente militare”, a mai declarat consilierul prezidenţial american.

Personalitatea “numărul doi” a Departamentului american al Apărării, Paul Wolfowitz, a estimat că prioritatea Irakului trebuie să fie autorizarea întoarcerii inspectorilor ONU în această ţară. Aceştia ar putea confirma că Irakul nu dispune de arme de distrugere în masă. Preşedintele irakian “trebuie să demonstreaze că nu deţine astfel de arme”, a afirmat P. Wolfowitz

*

Preşedintele american, George W. Bush, doreşte ca liderul irakian Saddam Hussein să fie înlăturat de la putere înainte de încheierea mandatului actualei administraţii americane, în ianuarie 2005.

Această dată-limită se impune pentru cazul în care actualul preşedinte american nu va fi reales, iar un preşedinte democrat ar fi mult mai puţin riguros în privinţa regimului irakian, au explicat responsabili de la Casa Albă. “Acum există un consens referitor la faptul că Saddam Hussein trebuie înlăturat”, a declarat un înalt responsabil. “Problema care se pune acum este când”, a adăugat el.

Potrivit responsabililor citaţi, aproape toţi membrii administraţiei americane apreciază că sunt necesare acţiuni militare secrete pentru înlăturarea de la putere a preşedintelui irakian.

După ce a insistat asupra faptului că nu există vreun plan al Casei Albe de înlăturare a lui Saddam Hussein, Colin Powell a declarat, recent, că “Statele Unite vor fi nevoite, probabil, să se ocupe singure de o eventuală schimbare de regim”. “Pe lângă faptul că preşedintele George W. Bush a descris această ţară ca făcând parte din “axa răului”, există deja destule motive pentru a-l înlătura de la putere pe Saddam Hussein”, a mai spus acesta. 

 

2. Puncte de vedere privind utilizarea de către Pentagon a propagandei şi dezinformării în mass-media 

Un serviciu mai puţin cunoscut din cadrul Departamentului american al Apărării a propus iniţierea unei campanii mediatice de amploare pentru influenţarea opiniei publice în privinţa războiului antiterorist, prin difuzarea de informaţii false în presa străină, au declarat, la 19 februarie a.c., responsabili ai Pentagonului.

Secretarul Apărării, Donald Rumsfeld, nu a aprobat aceste propuneri, dar susţine misiunea acestui serviciu, Biroul de influenţă strategică (OSI), au precizat sursele citate. “Misiunea este în curs de examinare aprofundată la Pentagon”, a declarat purtătorul de cuvânt al Departamentului american, Bryan Whitman. “Încercăm să distingem clar cine şi ce trebuie să facă pentru a comunica eficient”, a adăugat el.

OSI a fost creat după atentatele din 11 septembrie 2001, din Statele Unite, în scopul de a lansa o campanie mediatică orientată către opinia publică internaţională, au precizat surse din cadrul Pentagonului. Biroul este condus de generalul de aviaţie Simon Worden.

“Acest serviciu răspunde unei dorinţe reale de a atinge cel mai vast public posibil, mai ales în străinătate. Problema este cum vom face acest lucru?”, a precizat un înalt responsabil al OSI.

Biroul de influenţă strategică consideră că misiunea sa acoperă o gamă largă de domenii, de la diplomaţia publică la utilizarea secretă a dezinformării în cadrul unui război clandestin de propagandă, au subliniat sursele citate. 

*

Mai multe organizaţii americane de supraveghere a mass-media şi-au manifestat indignarea, în urma publicării unor informaţii potrivit cărora Pentagonul ar pleda în favoarea utilizării de informaţii false destinate presei străine.

“Acţiunea de a minţi deliberat sau a dezinforma nu poate avea decât un efect teribil pe termen lung pentru orice ţară care se pretinde deschisă şi democratică”, a apreciat Paul McMasters, expert al organizaţiei “Forumul Libertăţii”.

“Acest lucru nu are nici o justificare. Pentru Guvernul american nu sunt decât dezavantaje dacă îi va copia pe comuniştii din fosta Uniune Sovietică în bătălia dezinformării”, a afirmat, la rândul său, Reed Irvin, fondator al grupului “Exactitatea în mass-media”.

“Nu este surprinzător faptul că mass-media străine ar putea fi o eventuală ţintă a unei campanii de dezinformare”, a afirmat Peter Hart, de la organizaţia “Justeţea şi exactitatea în mass-media”, deoarece “mass-media străine sunt în general mai circumspecte în legătură cu modul în care relatează războiul antiterorist”.

3. Situaţia din Orientul Mijlociu 

 

Ministrul israelian al afacerilor externe, Shimon Peres, a declarat, la 21 februarie a.c., la Madrid, că Israelul ar comite “o greşeală” dacă ar încerca să îl înlocuiască pe preşedintele Autorităţii Palestiniene, Yasser Arafat, cu un alt interlocutor.

“Palestinienii trebuie să-şi aleagă singuri liderii, Israelul nu trebuie să le dicteze pe cine să aleagă”, a subliniat ministrul israelian. Shimon Peres a apreciat că Israelul nu trebuie să facă dovada vreunei voinţe sau să dea impresia că el este cel care îi schimbă pe liderii palestinieni. “Eu cred că asta ar fi o greşeală”, a spus el. “Ceea ce putem noi face este să facem presiuni politice asupra palestinienilor, însă nu în ceea ce îi priveşte pe liderii lor”, a adăugat şeful diplomaţiei israeliene.

Shimon Peres a admis că palestinienii cu care el are legături, inclusiv Abu Ala, preşedintele Consiliului legislativ palestinian, “afirmă clar că ei vorbesc în numele lui Yasser Arafat şi că nu sunt pentru înlocuirea lui”.

*

Şeful Statului Major al armatei israeliene, generalul Shaul Mofaz, a afirmat, la 22 februarie a.c., că înfiinţarea unor zone-tampon între Cisiordania şi Israel nu va fi echivalentă cu crearea unei “frontiere”.

“Vom începe crearea lor în zilele următoare. Aceste zone-tampon vor fi situate între frontiera stabilită din 1967 şi zonele care se află sub control exclusiv al armatei israeliene în Cisiordania”, a declarat el. “Nu este vorba de o frontieră; zonele trebuie să permită armatei israeliene să acţioneze în regiunea cuprinsă între Jenin, nordul Cisiordaniei, şi Hebron, în sud”, a mai precizat generalul Shaul Mofaz.

Crearea acestor zone-tampon a fost anunţată la 21 februarie a.c., de premierul Ariel Sharon, într-un discurs radio-televizat adresat naţiunii şi destinat prezentării politicii sale faţă de atacurile şi atentatele palestiniene. A. Sharon a dat asigurări că aceste “zone-tampon vor aduce securitatea prin intermediul unei separări cu scop de protecţie şi vor contribui la îmbunătăţirea siguranţei tuturor cetăţenilor israelieni”.

Preşedintele palestinian, Yasser Arafat, şi-a exprimat opoziţia faţă de “zonele-tampon” preconizate de premierul israelian Ariel Sharon, pentru a separa Israelul de Cisiordania, apreciind că acest lucru “este deosebit de periculos în această conjunctură”.

Y. Arafat a afirmat, pentru cotidianul francez “Le Monde”, că “aceste zone-tampon reprezintă ceva periculos şi în contradicţie cu toate acordurile deja încheiate şi cu toate convenţiile internaţionale”. “Separarea unilaterală este şi ea o idee periculoasă, care ar putea dezechilibra întreaga regiune”, a adăugat liderul palestinian.

*

■ Marele eşec al politicii externe a UE în Orientul Mijlociu

 

Analiştii politici consideră că strategia Uniunii Europene privind Orientul Mijlociu constituie, fără îndoială, marele eşec al acestui organism în materie de politică externă. De mai mulţi ani, “Cei 15” asistă la escaladarea violenţei în regiune, incapabili să facă mai mult decât să acorde Autorităţii Naţionale Palestiniene mari sume de bani nerambursabile. Conform acestora, ajutoarele UE cifrate la mai multe milioane de dolari, ori se pierd în hăţişurile administraţiei palestiniene, ori dispar sub bombardamentele israeliene.

Presa spaniolă apreciază planul recent, prezentat de Franţa, care ar fi trebuit să-i scoată din letargie pe partenerii săi europeni. Paşii propuşi de liderii francezi sunt următorii: organizarea de alegeri în teritoriile palestiniene, consolidarea puterii lui Yasser Arafat şi recunoaşterea imediată de către UE a statului palestinian. Propunerea nu a avut, însă, succes. Cel puţin trei ţări, Germania, Olanda şi Marea Britanie, au mizat pe planul SUA, care prevede în primul rând instituirea securităţii în regiune - Raportul Comisiei Mitchell - lucru considerat imposibil în actualele împrejurări când violenţele nu pot fi stăpânite.

Ar fi de dorit ca UE să acţioneze independent de SUA, punând în aplicare planul francez, dar adoptând în acelaşi timp şi o poziţie cu adevărat fermă la adresa lui Y. Arafat deoarece, aşa cum susţine ministrul israelian de externe, Shimon Peres, nu se poate aspira la conducerea unui stat dacă nu eşti capabil să-ţi controlezi propriile grupări armate.

Shimon Peres s-a aliat cu o parte a diplomaţiei europene pentru a da mai multă forţă declarării statului Palestina, o formulă care se crede că ar conduce la stăvilirea imediată a valului de violenţă. Şeful diplomaţiei israeliene i-a prezentat propunerea premierului spaniol, Jose Maria Aznar, preşedintele în exerciţiu al UE. Propunerea lui S. Peres are girul unei părţi a societăţii israeliene, între care se numără sectoarele pacifiste, stânga laburistă şi un grup semnificativ şi influent de oficialităţi militare.

Ministrul israelian beneficiază, de asemenea, de sprijinul unui segment important al diplomaţiei europene, care deşi nu a reuşit să formuleze oficial şi unitar această propunere la Bruxelles, continuă să aprecieze că “declararea statului Palestina este singura formulă care ne permite să ieşim din haosul în care ne aflăm”. Shimon Peres a explicat la Madrid că doreşte să continue negocierile cu palestinienii, justificând în acelaşi timp măsurile luate de guvernul israelian pentru a preveni atentatele teroriste.

Totodată, potrivit analiştilor politici, S. Peres a dezminţit faptul că guvernul său ar încerca să-l schimbe pe Y. Arafat cu un alt conducător mai “docil”, explicând că ceea ce se doreşte, nu este o numire a conducătorilor palestinieni, ci găsirea “unei alternative politice”. Shimon Peres a precizat, în acest sens, că “lupta pentru pace se duce cel mai bine în interiorul partidului, însă dacă se va ajunge la un acord va fi pe baza propriilor mele concluzii”, într-o aluzie clară la piedicile pe care le pun acestui proiect unii membri ai guvernului.

Miniştrii de externe ai “Celor 15” au ajuns la un consens în cadrul reuniunii informative de la Caceres, convenind să sprijine crearea imediată a statului palestinian, fără frontiere delimitate, propus de S. Peres, dar sprijinul european al Franţei, menit să ducă la recuperarea unei perspective politice a acestui conflict, nu este susţinut. Departamentul de Stat al SUA a declarat, simultan cu începerea dezbaterii “Celor 15”, că nu doreşte noi iniţiative de pace, singurul lucru important fiind menţinerea presiunii asupra lui Y. Arafat pentru ca acesta să controleze mişcarea Hamas şi alte grupări violente.

În faţa acestei perspective, ministrul spaniol de externe, Josep Pique, a renunţat să mai prezinte la Bruxelles, în cadrul dezbaterilor Consiliului pe probleme generale, propunerea oficială a “Celor 15”, recunoscând că se confruntă cu presiuni uriaşe.

4. Activitatea curentă a Uniunii Europene

■ Politica comună de combatere a imigraţiei ilegale

 

“Cei 15” doresc să deschidă consulate unice pentru a reglementa situaţia imigraţiei din Europa. Uniunea Europeană a convenit asupra necesităţii coordonării procedurilor de acordare a vizelor, pentru a împiedica imigraţia ilegală. 

UE intenţionează să pună în aplicare o politică comună de luptă împotriva imigraţiei ilegale, începând cu înăsprirea controalelor la frontiere. Miniştrii justiţiei şi de interne din UE, reuniţi la Santiago de Compostella, şi-au dat avizul privind liniile directoare ale unui plan global asupra fenomenului imigraţiei, prezentat de ministrul de interne spaniol, Mariano Rajoy. “Cei 15” au sprijinit crearea unui Bănci Unice a Vizelor, în care vor fi stocate informaţii referitoare la toţi solicitanţii, inclusiv cei respinşi. Această arhivă centrală are scopul de a pune capăt aşa-numitei practici “visashopping” (naveta solicitanţilor de viză de a un consulat la altul, pentru a se obţine eliberarea acesteia).

Această măsură se adaugă celei privind deschiderea Birourilor Comune de Viză, a cărei intrare în vigoare va fi testată în timpul preşedinţiei spaniole, prin inaugurarea unei legaţii europene unice la Pristina (Kosovo) şi, a alteia în Ucraina. Spania a primit sprijinul deplin al UE faţă de planul său global.

Acest plan cuprinde 20 de măsuri privind regimul vizelor, schimbul reciproc de informaţii asupra neregulilor, înăsprirea controalelor la frontiere, armonizarea politicilor de repatriere şi readmitere în terţe ţări, întărirea cooperării pe linie de poliţie şi tratament penal unificat împotriva traficului de persoane. Prezentarea planului global de către preşedinţia spaniolă răspunde obiectivelor stabilite de Consiliul de la Laeken, în decembrie 2001.

Evoluţiile cele mai semnificative merg în direcţia instituirii unei politici comune a vizelor. “A fost întrunit asentimentul general cu privire la ceea ce este necesar: abordarea unei politici unice a vizelor, dar au fost exprimate îndoieli privind data punerii în practică a ei”, a declarat purtătorul de cuvânt al Comisiei Europene, într-o aluzie clară la reticenţele manifestate de unele ţări, precum Olanda.

Planul preconizează crearea unei Bănci de date a Vizelor a Uniunii Europene. Posibilitatea ca arhiva să includă atât vizele solicitate cât şi pe cele respinse a fost bine primită, având în vedere că este vorba de o armă mai eficientă împotriva practicii de cumpărare de vize. Arhiva centrală europeană are drept scop să evite “eliberarea unei vize într-un consulat al UE, după respingerea ei de consulatul unui alt stat al Uniunii”, au declarat surse ale delegaţiei spaniole ale Comisiei. 

Sistem informatizat comun

Aceste birouri nu presupun, în principiu, dispariţia consulatelor din fiecare stat, ci crearea unui sistem informatic comun, cu terminale la sediile diplomatice ale fiecărei ţări. Discuţiile se poartă referitor la ce fel de date urmează să fie inserate în sistem, la modalitatea şi persoana care le va manevra (un poliţist sau un diplomat). 

Un consulat unic ar permite centralizarea tuturor informaţiilor. În acest mod se va cunoaşte cine a solicitat vize în alte state membre şi s-ar atenua disparitatea criteriilor care există în prezent pentru eliberarea vizelor. Propunerea s-a lovit însă de pretenţiile de suveranitate ale unor ţări. Astfel, Franţa s-a arătat reticentă faţă de eventualitatea împărţirii cu alte ţări a consulatelor din fostele sale colonii. Consulatul de la Priştina nu este oficial şi funcţionează sub egida ONU, dar UE este de părere că ar putea fi un model de urmat.

Participanţii la reuniune şi-au dat acordul verbal privind planul global prezentat de ministrul de interne spaniol aratând că “politica vizelor ar putea contribui semnificativ la prevenirea imigraţiei ilegale şi oferi ajutor în lupta împotriva terorismului”. S-a avut în vedere faptul că extinderea UE va lărgi considerabil frontierele europene până la Rusia. 

O altă propunere a proiectulul elaborat de UE şi Spania constă în crearea unei baze de date pentru a avea o idee globală asupra imigranţilor ce călătoresc prin Europa. Pentru a garanta că informaţia este cât mai detaliată, această bază de date nu se va limita doar la vizele eliberate, ci îi va include şi pe solicitanţii respinşi. La aceasta s-ar adăuga şi un nou model de viză completată cu datele fizice ale solicitantului.

Aceste documente ar putea include pe viitor noi măsuri de securitate pentru a evita falsificarea acestora. Germania a propus, în afara acestor elemente, şi solicitarea unei fotografii digitale, a unor date biometrice (dimensiunea trăsăturilor feţei sau a unei fotografii digitalizate a amprentelor solicitantului).

Totodată, urmează să se creeze şi o arhivă centrală a amprentelor solicitanţilor de azil, de refugiu şi de viză. Ministrul francez de interne, Daniel Vaillant, a exprimat însă reticenţele ţării sale faţă de această bancă de date. În Franţa, cerneala se aplică doar pe vârful degetului, în timp ce în restul statelor membre ale UE, degetul este aplicat printr-o mişcare de rotaţie pe hârtie.

“Aceste măsuri vor avea efecte practice imediate”, a declarat comisarul UE, A. Vitorino, care a anunţat posibilitatea creării unui nou paşaport european care, “graţie încorporării noilor tehnologii, va fi mai fiabil şi mai sigur”.

Planul propus va duce la înăsprirea metodelor de intrare legală în ţările UE, iar pentru cei care intenţionează să pătrundă ilegal în Europa se prevede crearea, pe termen lung, a unui Serviciu vamal al UE. Primii paşi pentru înfiinţarea acestor puncte vamale au fost deja făcuţi. Ministerul italian de interne conduce grupul de studiu privind crearea unei brigăzi de frontieră, din care mai fac parte Spania, Germania şi Belgia. Concluziile studiului vor fi dezbătute la Roma, la 30 mai a.c., în cadrul unei reuniuni UE. 

 

■ Consens şi divergenţe în problema politicii externe comune

 

Consiliul pentru afaceri generale al UE, reunit la 18 februarie, la Bruxelles, a analizat stadiul pregătirilor pentru summit-ul european de la Barcelona, din luna martie a.c., şi a dat undă verde primei misiuni a noii forţe europene de poliţie, care va fi trimisă în Bosnia. 

Comisarul european pentru extindere, Guenter Verheugen, s-a angajat să prezinte, cu prilejul acestui summit, propuneri privind poziţia comună a UE, în negocierile cu statele candidate la aderare, în materie de politică regională, politică în domeniul bugetar şi agricultură. La începutul lunii martie va fi prezentat proiectul privind politica regională, urmat de proiectul privind politica în domeniul bugetar şi, la sfârşitul lunii, cel referitor la agricultură.

Propunerile pe care le va prezenta Guenter Verheugen vor respecta calendarul fixat şi cadrul financiar prevăzut până în anul 2006, pe baza unui program ce prevede aderarea la UE a zece noi state.

Miniştrii afacerilor externe din ţările membre ale UE au reafirmat la Bruxelles că negocierile vor respecta plafoanele financiare convenite la Consiliul European de la Berlin din 1999.

Preşedinţia spaniolă a UE prevede organizarea în prima zi a Consiliului European de la Barcelona (15-16 martie 2002) a trei reuniuni separate cu şefii de stat sau de guvern, cu miniştrii de externe şi cu miniştrii de finanţe ai ţărilor candidate la aderare.

Aceasta va fi prima oară când “Cei 15” vor realiza în cadrul unui Consiliu European o dezbatere oficială cu cei 13 candidaţi la aderare. 

Surse din cadrul preşedinţiei spaniole a UE au informat că scopul celor trei reuniuni de lucru este de a implica activ candidaţii la aderare în obiectivele şi procedurile aşa-numitei “strategii de la Lisabona”.

Consiliul european de la Barcelona va fi dedicat exclusiv problemelor socio-economice şi de mediu. “Cei 15” vor face un bilanţ al progreselor înregistrate în ceea ce priveşte atingerea obiectivelor fixate la Consiliul European de la Lisabona (2000), unde s-a convenit ca UE să devină, înainte de anul 2010, cea mai dinamică economie din lume, bazată pe utilizarea noilor tehnologii şi pe ocuparea deplină a forţei de muncă.

Uniunea Europeană a aprobat prima misiune a noii forţe europene de poliţie, care va fi trimisă în Bosnia, pe o perioadă de trei ani, cu începere de la 1 ianuarie 2003, pentru a înlocui actuala forţă internaţională de poliţie a ONU.

Ministrul spaniol al afacerilor externe, Josep Pique, a calificat drept “istorică” această decizie a Consiliului pentru afaceri generale, fiind vorba despre prima operaţiune de gestionare de crize în cadrul noii politici de securitate şi apărare a Uniunii Europene. Deosebirile de opinie privind forma de finanţare au fost depăşite şi există un acord pe baza propunerii prezentate de preşedinţia spaniolă a UE, care prevede o repartizare a costurilor între bugetul comunitar şi statele membre.

În acest sens, “Cei 15” au convenit alocarea a 14 milioane de euro din bugetul comunitar pe anul 2002 pentru pregătirea misiunii şi a echipamentului acesteia. Pentru perioada 2003-2005, costul prevăzut este de 38 de milioane de euro/an.

Forţa europeană de poliţie ce va fi trimisă în Bosnia cuprinde circa 500 de persoane şi va fi plasată sub controlul Comitetului politic şi de securitate (COPS), noul for creat de Uniune în cadrul politicii sale de securitate şi apărare.

Diferenţele de opinie existente între partenerii comunitari au împiedicat Uniunea să avanseze spre conturarea unei iniţiative proprii de pace pentru Orientul Mijlociu.

Germania şi Marea Britanie manifestă cele mai mari reticenţe în privinţa prezentării de către UE a unui “pachet” de măsuri politice pentru soluţionarea conflictului din regiune. În timp ce miniştrii de externe britanic, Jack Straw, şi german, Joschka Fischer, au susţinut în cadrul reuniunii UE că securitatea şi încetarea violenţelor sunt condiţii prealabile oricăror negocieri privind un aranjament politic între israelieni şi palestinieni, preşedinţia spaniolă a UE, sprijinită de Franţa, afirmă că cele două procese trebuie să fie paralele.

“Cei 15” au discutat situaţia din Orientul Mijlociu pe baza unui document pregătit de preşedinţia spaniolă a UE, care preconizează îmbinarea măsurilor de securitate cu măsuri politice. Documentul spaniol - considerat de Josep Pique drept un “ghid pentru dezbateri” - consemnează necesitatea unei “perspective politice solide” şi sprijină “stabilirea în scurt timp a unui stat palestinian”.

Potrivit ministrului german de externe, Joschka Fischer, “punctul decisiv îl reprezintă încetarea focului”. “Orice plan de pace va eşua atât timp cât nu vor înceta violenţele şi nu vor fi reluate negocierile”, a apreciat Joschka Fischer. Şeful diplomaţiei germane a mai menţionat necesitatea existenţei unei “poziţii internaţionale comune” cu privire la procesul de pace din Orientul Mijlociu.

“Cei 15” au decis să-l trimită din nou în zonă pe Înaltul reprezentant al UE pentru politica externă şi de securitate comună, Javier Solana, pentru a purta convorbiri cu principalele părţi implicate în conflict.

Miniştrii afacerilor externe ai ţărilor din spaţiul comunitar au adoptat sancţiuni împotriva a 20 de oficiali din Zimbabwe, printre care şi preşedintele Robert Mugabe, şi au decis să retragă misiunea de observatori trimisă de UE pentru apropiatele alegeri prezidenţiale din această ţară.

Sancţiunile denumite “inteligente” constau în blocarea conturilor bancare deschise în Europa de persoanele vizate, precum şi în interdicţia de a intra în Uniunea Europeană.

Pe lângă preşedintele Robert Mugabe, sancţiunea se aplică şi unor miniştri şi responsabili politici şi militari ai regimului de la Harare, printre care ministrul afacerilor externe, Stan Mudenge, ministrul de interne, John Nkomo, ministrul justiţiei, Patrick Chinamasa şi ministrul informaţiilor, Jonathan Moyo.

Uniunea Europeană a decis şi impunerea unui embargou asupra livrărilor de arme şi de echipament militar pentru Zimbabwe şi îşi rezervă dreptul de a impune alte sancţiuni împotriva oricărei persoane care ar comite grave încălcări ale drepturilor omului în această ţară.

 

5. Propuneri ale Marii Britanii privind reforma Uniunii Europene

 

Ministrul de externe britanic, Jack Straw a prezentat la 21 februarie a.c., la Haga, o serie de propuneri privind reforma UE şi evitarea eventualei blocări a acesteia după viitoarea extindere. Analiştii constată că Marea Britanie, stat care s-a opus constant realizării unei Constituţii a Europei, se arată acum dispusă să accepte un text care să fixeze în mod clar “ceea ce face UE şi responsabilităţile statelor membre”. Ministrul britanic a pledat totodată pentru a elimina actualul sistem al preşedinţiilor semestriale propunând crearea unui directorat de ţări care vor conduce lucrările UE.

Conştient de “repulsia” pe care o presupune pentru poporul britanic cuvântul Constituţie, J. Straw a amintit că multe organizaţii au la bază un text “întemeietor”, asemeni Partidului Laburist, ceea ce nu face din ele un stat. “Contează substanţa, nu titulatura”, a spus acesta, într-o încercare de a susţine editarea unui viitor text care să reunească o serie de principii care să explice clar la ce foloseşte Uniunea şi care va fi valoarea acesteia. Analiştii apreciază că discursul ministrului britanic capătă astfel o dublă importanţă: necesitatea de a participa la procesul de reformă a Uniunii şi încercarea de a-i convinge pe concetăţeni să accepte moneda euro.

Jack Straw declarase anterior că “este dispus să accepte o Constituţie europeană”, formulă care a făcut opoziţia conservatoare să se pronunţe împotriva unui eventual “superstat european”. “Depinde foarte mult de ceea ce se va afla în Constituţie. Constituţia este o etichetă. Multe organizaţii au Constituţii, importante sunt cele cuprinse în text. Noi suntem interesaţi de simplificarea cadrului legal în care operează Uniunea Europeană. Puteţi să o numiţi şi Constituţie, dacă doriţi”, a spus J. Straw.

Ministrul de externe britanic a pornit de la teza că problemele cele mai grave ale Uniunii Europene ţin de funcţionarea şi de distanţa care separă instituţiile comunitare de cetăţenii Uniunii. Prima propunere expusă de ministrul britanic a fost aceea de a se lua în serios aşa-numita “subsidiaritate”, cuvânt aflat pe buzele tuturor şefilor de guvern de la începutul anilor ’90.

În al doilea rând şi după ce a respins ideea unui preşedinte al Comisiei ales direct de cetăţeni, J. Straw a lansat ideea reformării Consiliului, pentru a deveni mai operativ când UE va număra 27 de membri. Este, de fapt, vorba de a anula preşedinţiile UE deţinute prin rotaţii semestriale, astfel încât, în loc de rotaţiile care în prezent sunt bianuale, schimbarea să se realizeze în fruntea fiecărui Consiliu de miniştri specializat. Aceste Consilii vor avea un caracter decizional, pentru ca fiecare summit al şefilor de stat şi guvern să abordeze strategii nu să se ocupe cu probleme mai puţin importante, precum locaţia agenţiilor comunitare.

O altă propunere este cea de a extinde deciziile luate prin majoritate calificată la practic toate domeniile. Şeful diplomaţiei britanice şi-a justificat propunerea de eliminare a actualului sistem prin faptul că el nu va mai fi funcţională într-o Uniune de 27 sau mai mulţi membri, având în vedere că fiecărui stat îi va veni rândul să exercite preşedinţia odată la 12-13 ani. În mod prudent şi pentru a evita orice suspiciune privind dorinţa de a crea un directorat al marilor ţări, J. Straw a explicat că modificările preconizate nu au nici o legătură cu dimensiunea ţării care va exercita preşedinţia UE.

“Pentru ca UE să fie mai eficientă, este nevoie de a perioadă mai lungă decât actualele şase luni cât durează preşedinţia”, a explicat ministrul britanic. Iar pentru a atinge acest obiectiv, el a propus din start reducerea, de la 16 la 10, a formaţiunilor sectoriale ale Consiliilor de miniştri (externe, economie, agricultură etc). Fiecare formaţiune va fi atunci prezidată, pentru o perioadă de doi ani şi jumătate, de un stat membru. Se va garanta rotaţia egalitară între ţările mari şi cele mici. Ansamblul acestor zece preşedinţi vor forma o echipă responsabilă să garanteze coerenţa deciziilor strategice definite de liderii europeni. Aceşti preşedinţi vor ocupa un loc în superconsiliul UE, care, în opinia lui J. Straw, va constitui “forţa ce va impulsiona în mod strategic politicile comunitare”.

Ideea lui J. Straw este, totodată, un proiect extrem de apreciat de către premierul britanic, Tony Blair, privind viitorul UE. Ministrul britanic de externe a făcut publice aceste iniţiative cu doar câteva zile înainte de începerea lucrărilor Convenţiei care va pune bazele reformei instituţiilor europene. Analiştii apreciază că Marea Britanie a luat în serios această Convenţie, dorind să exercite o influenţă egală cu cea a Germaniei sau Franţei. 

